RESOLUCIÓN do 15 de maio de 2009 pola que se convoca un curso de capacitación para a escala técnica, categoría de intendente, dos corpos de policía local.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 22/05/2009

Dentro do programa de actividades que a Academia Galega de Seguridade Pública ten previsto realizar no ano 2009, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a realización dun curso de capacitación para a escala técnica, na categoría de intendente dos corpos de policía local, segundo o previsto nos artigos 32.4º e 45 da Lei 4/2007, do 20 de abril, de coordinación das policías locais, e nos artigos 38 e 39 do Decreto 243/2008, do 16 de outubro, que deberá desenvolverse conforme as seguintes bases:
Obxectivos.
-Mellorar o compromiso profesional de servizo público aos cidadáns, baixo parámetros actitudinais de eficacia e de ética policial.
-Facilitarlles aos alumnos unha actualización xurídico-normativa e de operativa profesional que lles permita un mellor exercicio da súa función.
-Dotalos das ferramentas de coñecemento necesarias para a xestión directiva, e para a organización e estruturación adecuada dos recursos humanos e dos medios materiais de que dispoñan.
Destinatarios.
Persoal dos corpos de policía local que superaron o proceso selectivo para a categoría de intendente (anterior denominación de oficial), e que non realizasen este curso.
Inscrición.
A inscrición dos participantes será totalmente gratuíta.
Prazas.
Sen límite.
Solicitudes.
1. Os concellos deberán remitir un escrito á Academia Galega de Seguridade Pública solicitando a participación no curso da/s persoa/s que estean nesta situación, e cubrir o anexo con todos os datos nel reflectidos, para efectuar a correspondente reserva de praza para a realización do devandito curso.
2. O prazo para a remisión de escritos rematará o día 29 de maio de 2009.
3. Os escritos deberán enviarse á Academia Galega de Seguridade Pública, sita na avenida da Cultura, s/n, 36680 A Estrada. Remitiranse previamente por fax, ao número 886 20 61 22, para axilizar os correspondentes trámites.
Duración e contido.
O curso terá unha duración aproximada de dous meses (250 horas lectivas).
O deseño deste curso inclúe as seguintes áreas e módulos:
1. Área técnico-profesional.
Módulo I. Módulo xurídico.
Módulo II. Módulo técnico.
Módulo III. Módulo operativo.
Módulo IV. Módulo administrativo.
2. Área de xestión e dirección.
Módulo V. Xestión directiva.
Módulo VI. Estratexias e técnicas de mando.
3. Proxecto directivo.
(Só no caso de xefes de corpos de policía)
Que será escollido polo alumnado e que consistirá na elaboración dun proxecto de investigación, organización ou dirección, que debe estar referido á súa actividade profesional, tendo como obxectivo xeral a mellora do contorno de traballo ou da organización en que o alumno vai desempeñar o seu quefacer profesional.
Estrutura do curso.
Este curso, tal e como se recolle no artigo 39.1º do Decreto 243/2008, do 16 de outubro, desenvolverase na Academia Galega de Seguridade Pública, e resulta obrigada a presenza do alumnado, mesmo no caso de que o sistema de formación empregado non revista tal carácter, agás que o número final de inscritos aconselle por razón, técnicas unha parte non presencial, prevista no artigo 38.2º do dito Decreto 243/2008.
A Academia poderá, ademais, proceder á homologación de materias ou módulos do curso cando, logo de solicitude do alumno e a oportuna xustificación documental, se acredite ter desenvolvido ou superado as ditas materias ou módulos en cursos ou actividades de centros ou institucións dependentes das administracións públicas, ou de recoñecido prestixio e solvencia noutro caso.
Se a/o alumna/o vai ter a máxima categoría do corpo de policía local de pertenza, terá que desenvolver un proxecto directivo, e para a confección deste non resulta obrigada a súa presenza na Academia.
Datas.
A data definitiva de comezo do curso será o día 1 de xuño ás 9.30 horas.
Desenvolvemento do curso.
Os alumnos da Academia Galega de Seguridade Pública rexeranse polo regulamento de réxime interior desta, publicado por Orde da Consellería de Presidencia, Administracións Públicas e Xustiza no DOG do 4 de febreiro de 2009.
Certificado.
Para obter o correspondente diploma será requisito indispensable superar todas as materias que figuren no programa.
Modificacións.
A Academia Galega de Seguridade Pública poderá modificar o desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 15 de maio de 2009.
P.A. (Decreto 23/1993, do 11 de febreiro)
Montserrat Bolívar Chinchilla
Secretaria xeral da Academia Galega
de Seguridade Pública
Ver referencia pdf "09900D004P009.PDF"